钦定古今图书集成/方舆汇编/职方典/第1522卷 > 《送陈公赴贵州序》李梦阳
## 钦定古今图书集成/方舆汇编/职方典/第1522卷 > 《送陈公赴贵州序》李梦阳

陈公之贵州左布政使也，爰自河南右使往焉。往之
日，河南左使臧之阶率左右参僚饯之郊。有举觞劳
陈公者，再拜而言曰：“嗟遐哉！夫贵州者，古鬼方之域，
而西南之荒裔也。不谓陈公行万里哉？”陈公觞而酢
之，再拜而对曰：“窃闻之，王事无近。”有知道路之事者
曰：“遐何难焉。夫洞庭五溪，天下之险也。林箐岑岏，剑”
峰指攒，下视无地，仰之无天，苦雾蒸焉。水则波涛靡
际，微风濞涌，是险之至者也。又草露虫蛇之虞，不可
不戒。陈公曰：“王生遇九折之坂，叱御径度；狄相登羊
肠之谷，望云徒悲。故君子不以夷险异怀，人臣不以
非美殊志。”某也前尝历匡庐，泛彭蠡，北涉并代，扬镳雁门之衢，飞盖白登之墟者，屡矣。然“尝浮洞庭，践五
溪，遍沅辰之巉，极偏镇之区，蒙蒙嵚嵚，犬牙相入者，
固贵之北隅也。乃后复逾大庾，登五羊，返于江、于淮、
于河，以至于河南。某者未始困于险也，而险亦莫吾
困。”闻者瞿然而变色曰：“嗟壮哉！且子何以治夷？”陈公
曰：“窃闻之，露雨不择地，君子不择人。故鸟兽悦惠，豚
鱼及孚，忠信笃敬，蛮貊行焉。夫自贵之开邦也，列帝
敷膏于上，诸吏承宣于下，官御惟备，巨小相属。立酋
长，因其势，轻徭薄赋，养其力。左轮右转，赡乎用。甲胄
以威，庠序以教，录俊登乂，细击大縻。是夷而华者也，
某何敢以夷治也？”臧公曰：“吾与子异域而均责。夫封
疆之官，其责有五，训养先焉。一以持之，守之以宽。详
出允纳，宣明剔幽，其庶几乎！”陈公再拜而受，曰：“旨哉！
敢不敬承备君子之训。”于是李子闻之曰：“诸君可谓
善祖行矣，一饯而三物备。”或问：“何也？”曰：“送而恤远，遐
而虞险，仁也；仕不避难，重险不惧，忠也；别靡忘规，陈
责必五，义也。仁以树忠，义以行之，益之以贞，何事不
济？是一饯而三物备者也。诸君可谓善祖”行矣。